CELEX: 32021R1763
Language: el
Date: 2021-10-06 00:00:00
Title: Εκτελεστικός κανονισμός (ΕΕ) 2021/1763 της Επιτροπής της 6ης Οκτωβρίου 2021 για την τροποποίηση του εκτελεστικού κανονισμού (ΕΕ) 2020/600 όσον αφορά τις παρεκκλίσεις από τον εκτελεστικό κανονισμό (ΕΕ) 2016/1150 για την αντιμετώπιση της κρίσης στον αμπελοοινικό τομέα λόγω της πανδημίας COVID-19

7.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 355/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1763 ΤΗΣ ΕΠΙΤΡΟΠΗΣ
         της 6ης Οκτωβρίου 2021
         για την τροποποίηση του εκτελεστικού κανονισμού (ΕΕ) 2020/600 όσον αφορά τις παρεκκλίσεις από τον εκτελεστικό κανονισμό (ΕΕ) 2016/1150 για την αντιμετώπιση της κρίσης στον αμπελοοινικό τομέα λόγω της πανδημίας COVID-19
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 54 στοιχεία α), β) και ε),
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2020/600 της Επιτροπής (2) εισήγαγε ορισμένες παρεκκλίσεις από τους ισχύοντες κανόνες, μεταξύ άλλων, από τον εκτελεστικό κανονισμό (ΕΕ) 2016/1150 της Επιτροπής (3) στον αμπελοοινικό τομέα, σκοπός των οποίων ήταν να ανακουφίσουν τους επιχειρηματίες και να τους βοηθήσουν να αντιμετωπίσουν τις επιπτώσεις της πανδημίας COVID-19. Ωστόσο, παρά τη χρησιμότητα των μέτρων αυτών, η αμπελοοινική αγορά δεν κατόρθωσε να ανακτήσει την ισορροπία της μεταξύ προσφοράς και ζήτησης.
                  
               
                     (2)
                  
                  
                     Η πανδημία COVID-19 δεν είναι υπό έλεγχο. Οι εκστρατείες εμβολιασμού σε ορισμένες περιοχές της Ένωσης και σε ολόκληρο τον κόσμο είναι ανεπαρκείς και στις περισσότερες χώρες συνεχίζουν να εφαρμόζονται περιορισμοί στις μετακινήσεις και μέτρα κοινωνικής αποστασιοποίησης. Τα μέτρα αυτά εξακολουθούν να περιλαμβάνουν περιορισμούς όσον αφορά τα ταξίδια, το μέγεθος των κοινωνικών συναθροίσεων, τους ιδιωτικούς εορτασμούς, τις δημόσιες εκδηλώσεις και τη δυνατότητα κατανάλωσης τροφίμων και ποτών εκτός της οικίας. Οι εν λόγω περιορισμοί προκαλούν περαιτέρω μείωση της κατανάλωσης οίνου στην Ένωση, αύξηση των αποθεμάτων και, γενικότερα, διαταραχή της αγοράς. Σε ορισμένα κράτη μέλη, το ένα τρίτο της κατανάλωσης οίνου συνδέεται με τον τουρισμό. Ως εκ τούτου, η κατανάλωση οίνου συνέχισε την καθοδική της πορεία και τα αποθέματα παραμένουν υψηλά. Οι εν λόγω επιπτώσεις της πανδημίας, σε συνδυασμό με τους δασμούς που επέβαλαν οι Ηνωμένες Πολιτείες και τον αιφνίδιο παγετό που έπληξε την Ευρώπη τον Απρίλιο του 2021, είχαν ιδιαίτερα αρνητικό αντίκτυπο στο εισόδημα των οινοπαραγωγών στην Ένωση. Εκτιμάται ότι ο συνδυασμός όλων αυτών των παραγόντων είχε ως αποτέλεσμα τη μείωση του κύκλου εργασιών του αμπελοοινικού τομέα της Ένωσης κατά 15 έως 20 %, κατά μέσο όρο, ενώ ορισμένες εταιρείες ανέφεραν ζημίες έως και 40 %.
                  
               
                     (3)
                  
                  
                     Επιπλέον, η αβεβαιότητα ως προς τη διάρκεια της κρίσης, η οποία εξακολουθεί να είναι δύσκολο να προβλεφθεί λόγω της ικανότητας του ιού να μεταλλάσσεται ταχέως, εντείνει ακόμη περισσότερο την υφιστάμενη σοβαρή διαταραχή της αμπελοοινικής αγοράς της Ένωσης. Αυτό σημαίνει ότι θα απαιτηθεί περισσότερος χρόνος για την ανάκαμψη του τομέα σε σχέση με τις προβλέψεις στις αρχές του 2021. Κατά συνέπεια, είναι σκόπιμο να συνεχιστεί η παροχή προσωρινής και έκτακτης στήριξης στον αμπελοοινικό τομέα της Ένωσης, ώστε να αποφευχθεί η αύξηση του αριθμού των πτωχεύσεων που έχει αναφερθεί.
                  
               
                     (4)
                  
                  
                     Η συνέχιση της εφαρμογής των μέτρων για την αντιμετώπιση της κρίσης στον αμπελοοινικό τομέα της Ένωσης, τα οποία θεσπίστηκαν με τον εκτελεστικό κανονισμό (ΕΕ) 2020/600 και στη συνέχεια τροποποιήθηκαν με τον εκτελεστικό κανονισμό (ΕΕ) 2021/78 της Επιτροπής (4), θεωρείται ουσιώδους σημασίας για την εξασφάλιση στα κράτη μέλη και στις επιχειρήσεις της ευελιξίας που είναι απαραίτητη για την υλοποίηση των προγραμμάτων στήριξης στον αμπελοοινικό τομέα της Ένωσης. Ειδικότερα, η δυνατότητα των κρατών μελών να εισάγουν αλλαγές στα αντίστοιχα εθνικά προγράμματά τους, όποτε αυτό είναι αναγκαίο κατά τη διάρκεια του έτους, έδωσε τη δυνατότητα στα κράτη μέλη να αντιδρούν ταχέως στις έκτακτες περιστάσεις των τελευταίων μηνών και να υποβάλλουν αλλαγές στα οικεία προγράμματα στήριξης μόλις το κρίνουν απαραίτητο. Η ευελιξία αυτή επέτρεψε στα κράτη μέλη να θεσπίσουν νέα μέτρα, να βελτιστοποιήσουν τα μέτρα που ήδη εφαρμόζονται και να προσαρμόζουν τα μέτρα συχνότερα και, ανάλογα με την περίπτωση, λαμβάνοντας υπόψη την ταχέως μεταβαλλόμενη κατάσταση της αγοράς. Επιπλέον, η ευελιξία που καθιερώθηκε για την εφαρμογή του μέτρου πρώιμης συγκομιδής έδωσε στους επιχειρηματίες τον χρόνο που χρειάζονται για τον σχεδιασμό του μέτρου και για την εξεύρεση του απαιτούμενου εργατικού δυναμικού ώστε να λειτουργήσουν υπό τις δύσκολες συνθήκες λόγω της πανδημίας COVID-19.
                  
               
                     (5)
                  
                  
                     Δεδομένου ότι οι επιπτώσεις της πανδημίας COVID-19 αναμένεται να συνεχιστούν και μετά τα τέλη του 2021 και, ως εκ τούτου, κατά τη διάρκεια σημαντικού μέρους του οικονομικού έτους 2022, είναι αναγκαίο να παραταθεί η εφαρμογή των μέτρων που προβλέπονται στο άρθρο 2 του κατ’ εξουσιοδότηση κανονισμού (ΕΕ) 2020/600 καθ’ όλη τη διάρκεια του οικονομικού έτους 2022. Ωστόσο, δεδομένου ότι τα μέτρα που προβλέπονται στα άρθρα 3 και 4 του κατ’ εξουσιοδότηση κανονισμού (ΕΕ) 2020/592 (5) μπορούν να χρηματοδοτηθούν μόνο στο πλαίσιο προγραμμάτων στήριξης στον αμπελοοινικό τομέα κατά τα οικονομικά έτη 2020 και 2021, η παράταση της εφαρμογής δεν θα πρέπει να ισχύει για τα εν λόγω μέτρα.
                  
               
                     (6)
                  
                  
                     Ο εκτελεστικός κανονισμός (ΕΕ) 2020/600 θα πρέπει, συνεπώς, να τροποποιηθεί αναλόγως.
                  
               
                     (7)
                  
                  
                     Για να εξασφαλιστεί η συνέχεια μεταξύ των οικονομικών ετών 2021 και 2022, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης και να εφαρμόζεται από τις 16 Οκτωβρίου 2021.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του εκτελεστικού κανονισμού (ΕΕ) 2020/600
            Το άρθρο 2 του εκτελεστικού κανονισμού (ΕΕ) 2020/600 τροποποιείται ως εξής:
            
                        1)
                     
                     
                        η παράγραφος 1 αντικαθίσταται από το ακόλουθο κείμενο:
                        
                           «1.   Κατά παρέκκλιση από το άρθρο 2 παράγραφος 1 του εκτελεστικού κανονισμού (ΕΕ) 2016/1150, τα κράτη μέλη μπορούν να θεσπίζουν, όσον αφορά τα μέτρα που αναφέρονται στο άρθρο 45 παράγραφος 1 στοιχείο α) και στα άρθρα 46 έως 52 του κανονισμού (ΕΕ) αριθ. 1308/2013, καθώς και στα άρθρα 3 και 4 του κατ’ εξουσιοδότηση κανονισμού (ΕΕ) 2020/592 της Επιτροπής (*1), όποτε είναι αναγκαίο κατά τη διάρκεια των οικονομικών ετών 2020 και 2021 αλλά το αργότερο έως τις 15 Οκτωβρίου 2021, τροποποιήσεις των εθνικών τους προγραμμάτων στήριξης του αμπελοοινικού τομέα, οι οποίες αναφέρονται στο άρθρο 41 παράγραφος 5 του κανονισμού (ΕΕ) αριθ. 1308/2013.
                           Τα κράτη μέλη μπορούν επίσης να θεσπίζουν τέτοιες τροποποιήσεις των εθνικών τους προγραμμάτων στήριξης, όποτε είναι αναγκαίο κατά τη διάρκεια του οικονομικού έτους 2022, αλλά το αργότερο έως τις 15 Οκτωβρίου 2022, αν και μόνο σε σχέση με τα μέτρα που αναφέρονται στο άρθρο 45 παράγραφος 1 στοιχείο α) και στα άρθρα 46 έως 52 του κανονισμού (ΕΕ) αριθ. 1308/2013.
                        
                        
                           (*1)  Κατ’ εξουσιοδότηση κανονισμός (ΕΕ) 2020/592 της Επιτροπής, της 30ής Απριλίου 2020 σχετικά με προσωρινά έκτακτα μέτρα παρέκκλισης από ορισμένες διατάξεις του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου για την αντιμετώπιση της διαταραχής της αγοράς στον τομέα των οπωροκηπευτικών και στον αμπελοοινικό τομέα λόγω της πανδημίας COVID-19 και των μέτρων που συνδέονται με αυτήν (ΕΕ L 140 της 4.5.2020, σ. 6).»·"
                        
                     
                  
                        2)
                     
                     
                        στην παράγραφο 2, η εισαγωγική φράση αντικαθίσταται από το ακόλουθο κείμενο:
                        
                           «2.   Κατά παρέκκλιση από το άρθρο 8 του εκτελεστικού κανονισμού (ΕΕ) 2016/1150, κατά τη διάρκεια των οικονομικών ετών 2020, 2021 και 2022, τα κράτη μέλη μπορούν:».
                        
                     
                  
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 16 Οκτωβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Οκτωβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2020/600 της Επιτροπής της 30ής Απριλίου 2020 σχετικά με παρέκκλιση από τον εκτελεστικό κανονισμό (ΕΕ) 2017/892, τον εκτελεστικό κανονισμό (ΕΕ) 2016/1150, τον εκτελεστικό κανονισμό (ΕΕ) αριθ. 615/2014, τον εκτελεστικό κανονισμό (ΕΕ) 2015/1368 και τον εκτελεστικό κανονισμό (ΕΕ) 2017/39 της Επιτροπής όσον αφορά ορισμένα μέτρα για την αντιμετώπιση της κρίσης που προκάλεσε η πανδημία COVID-19, (ΕΕ L 140 της 4.5.2020, σ. 40).
         
            (3)  Εκτελεστικός κανονισμός (ΕΕ) 2016/1150 της Επιτροπής, της 15ης Απριλίου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα στήριξης του αμπελοοινικού τομέα (ΕΕ L 190 της 15.7.2016, σ. 23).
         
            (4)  Εκτελεστικός κανονισμός (ΕΕ) 2021/78 της Επιτροπής, της 27ης Ιανουαρίου 2021, για την τροποποίηση του εκτελεστικού κανονισμού (ΕΕ) 2020/600 σχετικά με παρέκκλιση από τον εκτελεστικό κανονισμό (ΕΕ) 2017/892, τον εκτελεστικό κανονισμό (ΕΕ) 2016/1150, τον εκτελεστικό κανονισμό (ΕΕ) αριθ. 615/2014, τον εκτελεστικό κανονισμό (ΕΕ) 2015/1368 και τον εκτελεστικό κανονισμό (ΕΕ) 2017/39 της Επιτροπής όσον αφορά ορισμένα μέτρα για την αντιμετώπιση της κρίσης που προκάλεσε η πανδημία COVID-19 (ΕΕ L 29 της 28.1.2021, σ. 5).
         
            (5)  Κατ’ εξουσιοδότηση κανονισμός (ΕΕ) 2020/592 της Επιτροπής, της 30ής Απριλίου 2020 σχετικά με προσωρινά έκτακτα μέτρα παρέκκλισης από ορισμένες διατάξεις του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου για την αντιμετώπιση της διαταραχής της αγοράς στον τομέα των οπωροκηπευτικών και στον αμπελοοινικό τομέα λόγω της πανδημίας COVID-19 και των μέτρων που συνδέονται με αυτήν (ΕΕ L 140 της 4.5.2020, σ. 6).